Daar is twee afsonderlike populasies in die natuurlike habitat wat hoofsaaklik van mekaar verskil in die vrug-grootte en is onlangs beskryf as twee afsonderlike variëteite, naamlik die P. torallyi var. microcarpa met sy kleiner vrugte en die P. torallyi var. torallyi met sy groter vrugte. Hoewel hierdie twee variëteite nie veel in voorkoms verskil nie, word die var. microcarpa nie heeltemal so groot soos sy neef met die groter vrugte nie, maar wat betref aanpasbaarheid en gehardheid, is daar geen verskil tussen die twee variëteite nie.
Die weking van die sade in water sal die dormante periode afsluit en die reënseisoen inlui, wat die geskikste seisoen vir ontkieming is. Dormansie beskerm sade om nie te ontkiem gedurende die droë seisoen in Bolivië nie (die wintermaande vanaf Junie tot Oktober).